**ZÁPIS č. 8**

**Z RIADNEHO ZASADNUTIA SPRÁVNEJ RADY TASR**

**16.augusta 2012 so začiatkom o 13.00 h.**

**Prítomní členovia správnej rady:** Vladimír Masár, Boris Chovanec, Ján Sand

**Ospravedlnení:** Eliška Holásková, Peter Alakša

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár . Konštatoval, že rada je uznášania schopná a navrhol program zasadnutia:

**Program:**

**1/ Správa o činnosti TASR za I. polrok 2012**

**2/ Vyhodnotenie spravodajského pokrytia OH 2012**

**3/ Olympijské noviny TASR**

**4/ Rôzne**

**UZNESENIE č.29/2012:**

Členovia rady schválili program zasadnutia:

Za:3 Proti: 0 Zdržal sa: 0

**Uznesenie bolo prijaté**

**1/ Správa o činnosti TASR za I. polrok 2012**

Predseda rady odovzdal slovo generálnemu riaditeľovi TASR, aby odprezentoval predložený materiál – Správu o činnosti TASR za I. polrok 2012

Generálny riaditeľ na úvod povedal, že prelom rokov 2011 a 2012 bol pre TASR mimoriadne náročný. Agentúra sa presťahovala do nových priestorov. Musela riešiť celý rad sprievodných logistických a technologických úloh, ktoré so sebou nieslo presťahovanie sa do priestorov s plochou nižšou o jednu tretinu. V druhej etape presťahovania boli v januári premiestnené archívy TASR. Tento proces bol zložitý tak na presun citlivých materiálov, ako i na ich umiestnenie do vyčlenených priestorov.

Aj vďaka zvládnutiu týchto úloh TASR zefektívnila svoje náklady. Z pohľadu jej budúceho vývoja išlo o strategicky správne rozhodnutie. Presťahovanie archívov nemalo žiaden vplyv na ich priebežné sprístupňovanie klientom, ani na ich okamžité požiadavky.

Racionalizácia sa v hodnotenom období odzrkadlila vo všetkých dostupných segmentoch hospodárenia agentúry. TASR sa opakovane pokúšala zbaviť prebytočného a neupotrebiteľného majetku, ktorý zaťažuje jej rozpočet. Problémové sú budovy rekreačných zariadení v Starom Smokovci a v Mýte pod Ďumbierom, ktoré chátrajú. Napriek opakovaným ponukám na ich odpredaj, nie je o ne záujem. Situáciu výrazne komplikuje skutočnosť, že v Starom Smokovci TASR nepatrí pozemok pod objektom. TASR je tak na jednej strane zmluvne povinná platiť prenájom pozemku, na strane druhej musí udržiavať chátrajúcu budovu, ktorú bez pozemku nikto nechce.

V hodnotenom období TASR vydala 124 134 multimediálnych správ. V slovnom spravodajstve priniesla 73 104 správ, vydala 8 422 zvukov, 39 434 fotografií a 3 174 videospráv**.** J. Rezník podrobne informoval členov rady o činnosti jednotlivých redakcií .

V ekonomickej oblasti za prvý polrok dosiahli príjmy TASR 1 696 071 EUR, čo predstavuje 46,34%-né plnenie rozpočtu. Výdavky boli vykázané vo výške 1 629 675 EUR, čo v percentuálnom čerpaní predstavuje 45,17%. Hospodárenie tlačovej agentúry k 30. 06. 2012 skončilo s prebytkom vo výške 66 396 Eur. Prebytok v metodike ESA 95 dosiahol sumu 15 729 EUR.

Z pohľadu nákladov a výnosov skončila tlačová agentúra v hodnotenom období so stratou vo výške 92 868 EUR. V porovnaní s prvým polrokom 2011 je tento výsledok lepší o  237 651 EUR.

Vlastné príjmy agentúry v porovnaní s prvým polrokom 2011 mierne klesli hlavne v segmente webov, kde dochádza k dynamickému čisteniu trhu. V ostatných sférach možno stav hodnotiť ako stabilizovaný. TASR dlhodobo spolupracuje s drvivou väčšinou médií. Médiá ako nosní klienti, spravidla pokladajú TASR za prvú agentúru. Záujem o služby TASR absentuje len zo strany RTVS, kde k budovaniu kvality spravodajstva a na informovanie verejnosti postačuje súkromná agentúra SITA.

PhDr. J. Rezník povedal, že aj v zložitej situácii TASR pokračovala v uvádzaní nových agentúrnych produktov. Naďalej garantovala vysokú kvalitu spravodajstva pre klientov i pre verejnosť. Priniesla všetky relevantné informácie pre verejnosť z predčasných parlamentných volieb, zaznamenala informácie z domova, zo sveta, regiónov, ekonomiky, kultúry, ale i z veľkých športových podujatí.

Agentúra sa naďalej venovala školským projektom, kde došlo k ďalšiemu nárastu spolupracovníkov školského servisu – redaktorov juniorov z radov žiakov, študentov, ale i pedagógov. Správy zo škôl našli svoje uplatnenie aj na novom webe [www.teraz.sk](http://www.teraz.sk), kde majú vysokú čítanosť.

Napriek významným výpadkom v rozpočte agentúra pripravila rozsiahly projekt nového spravodajského portálu [www.teraz.sk](http://www.teraz.sk). Náročná technologická, procesná, personálna a obsahová príprava viedla k tomu, že projekt, uvedený na jar roku 2012, zaznamenal raketový nástup a získal si veľkú priazeň verejnosti. Stal sa tak novým relevantným zdrojom overených a rýchlych informácií pre verejnosť.

TASR aj naďalej udáva agentúrne trendy. V hodnotenom období sa stala lídrom v segmente nových technológií. Priniesla aplikácie pre nové médiá. Aplikácia pre Android sa stala hneď po jej uvedení najsťahovanejšou aplikáciou na Slovensku. Potvrdila sa skutočnosť, že TASR svojím overeným a kredibilným spravodajstvom dokáže osloviť aj nových užívateľov moderných médií.

Rozsiahla práca bola uskutočnená pri spracovaní kompletného projektu digitalizácie, ktorý bol v rámci Operačného programu Informatizácia spoločnosti, Prioritná os 2 – Rozvoj pamäťových a fondových inštitúcií predložený Ministerstvu kultúry SR.

V prípade, že žiadosť TASR o nenávratný finančný príspevok pre projekt Digitalizácia archívu TASR (výzva: OPIS – 2012/2.1/06-DP) bude úspešná, TASR v horizonte do roku 2017 kompletne zdigitalizuje svoje archívy a sprístupní ich verejnosti.

V závere generálny riaditeľ zdôraznil, že TASR dokázala, že je dobre spravovaná verejnoprávna inštitúcia, ktorá plní svoje poslanie a je užitočná pre verejnosť.

Predseda Správnej rady TASR V. Masár sa poďakoval generálnemu riaditeľovi a otvoril rozpravu.

V rámci rozpravy členovia Správnej rady TASR vysoko ocenili prácu manažmentu a všetkých redaktorov TASR.

Po ukončení rozpravy predniesol predseda Správnej rady TASR návrh na uznesenie a dal o ňom hlasovať.

**UZNESENIE č.30/2012:**

Správna rada TASR berie na vedomie predložený materiál - Správu o činnosti TASR za I. polrok 2012

Za:3 Proti:0 Zdržal sa: 0

**Uznesenie bolo prijaté.**

**2/ Vyhodnotenie spravodajského pokrytia OH 2012**

Predseda rady požiadal generálneho riaditeľa, aby vyhodnotil spravodajské pokrytie OH 2012

Jaroslav Rezník povedal, že Olympijské hry 2012 Londýn poňala TASR ako jednu z najväčších priorít roka. Vyslala na ne 3 reportérov a v ústredí v Bratislave fungoval bez technických problémov tím ľudí, ktorí pokryli dianie na OH dôstojne a v kvalite primeranej významu podujatia.

Textový a audioservis z OH 2012 v Londýne

Športová redakcia TASR pokryla  takmer 3 olympijské týždne (i bohaté 2 predolympijské týždne) bez výraznejších zaváhaní. Odberateľom poskytla servis, ktorý sa vyznačoval visačkou najvyššej kvality vo sfére pohotovosti a koncepčnosti. Na veľmi dobrej úrovni bola aj pestrosť servisu a menšie rezervy v hlbšom uchopení niektorých zaujímavých udalostí súviseli s kapacitnými možnosťami.

Prioritou servisu v bratislavskej centrále bolo najmä spracovanie flešových, prvých a rozšírených správ z finálových odvetví a prvé výstupy ohľadom slovenských reprezentantov. Redakcia v spravodajstve prvého sledu nerobila rozdiely v popularite odvetví a klientom poskytla okamžité a komplexné informácie zo všetkých 309 medailových súťaží.

Pýchou servisu v Londýne bola práca oboch vyslaných redaktorov (Silvester Balog, Dušan Dubovec), ktorí v ťažkých logistických podmienkach nielenže stihli pokryť takmer všetko dianie, ale predovšetkým ho pokryli vysoko kvalitne a nápaditosť im vydržala až do záveru podujatia. Prejavilo sa to aj v nadstavbových materiáloch so spoločenskými rámcami olympiády.

Za takmer tri týždne trvania OH vydala Športová redakcia takmer 3 tisíc textových a viac ako 150 zvukových správ a týždeň pred začiatkom hier pripravila rozsiahlu a koncepčne tradične kvalitnú tému. tasr.

  Ďalej generálny riaditeľ informoval o fotoservise a videoservise z OH 2012 v Londýne

Video a obrazová redakcia vyslala na OH fotoreportéra Martina Baumanna, ktorý náročnú úlohu zvládol na veľmi vysokej úrovni. Z podujatia vydal spolu 640 fotografií. Zo 74 fototermínov stihol sám urobiť 64. Ostatných desať zabezpečili externí spolupracovníci Súkupovci. Nenafotili sme v akcii iba jednu športovkyňu Števkovú, kvôli absolútnemu konfliktu časov. Martin Baumann nafotil 25 výnimočných fotografií, ostatné zvládol veľmi dobre.  Fotoreportér TASR zavŕšil OH rozlúčkovým ceremoniálom, na ktorom nafotil aj úspešnú kandidátku do rady športovcov MOV Bartekovú.

V špeciálnom režime pracovala počas OH aj zmena vydávajúcich foto editorov v Bratislave, ktorá promptne mapovala fotografie prichádzajúce z agentúry AP. Vydávajúci dovedna vydali zo športovísk OH 2290 fotografií.

Na záver Jaroslav Rezník dodal, že vyslaní redaktori Športovej redakcie Silvester Balog a Dušan Dubovec vydali z OH spolu 24 videozáznamov, čo je vzhľadom na výrazné agentúrne obmedzenia v zabezpečovaní videoprodukcie na OH, slušný počet. Videozáznamy určite prispeli k pestrosti ponuky spravodajského servisu TASR z najvýznamnejšieho športového podujatia tohto roka.

Predseda Správnej rady TASR V. Masár sa poďakoval generálnemu riaditeľovi a otvoril rozpravu.

V rámci rozpravy členovia Správnej rady TASR vysoko ocenili prácu vyslaných redaktorov a fotoreportéra na OH 2012 v Londýne.

Po ukončení rozpravy predniesol predseda Správnej rady TASR návrh na uznesenie a dal o ňom hlasovať.

**UZNESENIE č.31/2012:**

Správna rada TASR berie na vedomie predložený materiál - Vyhodnotenie spravodajského pokrytia OH 2012

Za:3 Proti:0 Zdržal sa: 0

**Uznesenie bolo prijaté.**

**3. Olympijské noviny TASR**

Predseda rady Vladimír Masár požiadal generálneho riaditeľa Jaroslavov Rezníka , aby zhodnotil vydávanie Olympijských novín TASR.

Jaroslav Rezník predstavil členom rady printové spracovanie agentúrnych správ z OH aj s fotkami - Olympijské noviny. Zhodnotil, že išlo o špeciálny produkt TASR , ktorý nadväzoval na úspešné Olympijské noviny (ON) zo zimných hier vo Vancouveri 2010.

Olympijské noviny venované OH 2012, podobne ako ich predchodca, využívali efekt odskúšaný už na Plážových novinách TASR. Boli vyrábané v Bratislave vo formáte PDF z čerstvých agentúrnych správ a na miesto vydania, kde si ich objednávateľ sám tlačil, boli posielané mailom. V prípade, že príjemca (v tomto prípade Slovenský dom) potrebuje relatívne malé množstvo novín, je tento princíp vysoko efektívny. Zaručuje, že čitatelia dostanú do rúk kvalitne spracované informácie v tlačenej forme ešte skôr, ako ich stihnú prezentovať vo večernom spravodajstve elektronické médiá (nehovoriac už o printoch, ktoré tie isté správy prinášajú až o deň neskôr). Rýchlejšie správy prináša len internet, tlačené Olympijské noviny však prinášajú neporovnateľne vyšší komfort pri čítaní.

Jednou z kľúčových úloh Slovenského domu bola reprezentácia Slovenska. V súlade s týmto cieľom boli aj Olympijské noviny, ako reprezentácia TASR v Slovenskom dome, zalamované v atraktívnom veľkom formáte, farebne, a s množstvom fotografií. Kvalitou zalomenia sú plne porovnateľné s celoštátnymi tlačovými produktmi, vzhľadom na ich zasielanie cez internet však boli Olympijské noviny podstatne aktuálnejšie. Ponúkali rýchle správy o športových výsledkoch, ale zároveň hneď aj ich publicistické spracovanie. Vďaka veľmi dobrej práci vyslaných športových redaktorov, ale aj ich zázemia v Bratislave, bolo k dispozícií okrem rýchlych a spoľahlivých správ aj množstvo fíčrov s komentatívnymi prvkami, ktoré vysvetľovali pozadie športových výsledkov, ako aj ľahších „top“ správ so zaujímavosťami. Okrem toho každé noviny obsahovali aj jeden čisto publicistický formát – krátky komentár.

V priebehu 17 dní Olympijských hier priniesli noviny viac ako sto fotografií, sedemnásť komentárov a taký istý počet pravidelných rubrík ako je číslo.tasr, výrok.tasr, každodenný vtip, či informácia o dianí na nasledujúci deň. Veľkých analytických materiálov k najdôležitejším výsledkom bolo 34 (vždy jeden na prvej a druhý na druhej strane novín). Olympijské noviny priniesli viac ako osemdesiat materiálov strednej veľkosti, od správ zachycujúcich priebeh športových disciplín až po fíčre, kurzívy a iné reflexie a približne rovnaký počet krátkych zaujímavostí z olympijského diania. Pravidelnou súčasťou novín bolo Medailové zrkadlo, ktoré ukazovalo štatistiky dosiahnutých výsledkov a medailovú pozíciu Slovenska v medzinárodnej konkurencii.

Podľa informácií vyslaných redaktorov bol v Slovenskom dome o Olympijské noviny veľký záujem, najmä v prípadoch, keď naši športovci dosiahli nejaký úspech sa však pomerne rýchlo „rozchytali“ a niekedy bol preto problém dostať sa k nim v neskoršom čase.

Predseda Správnej rady TASR V. Masár sa poďakoval generálnemu riaditeľovi a otvoril rozpravu.

V rámci rozpravy si členovia Správnej rady TASR prezreli niekoľko výtlačkov novín a a ocenili ich printové spracovanie.

Po ukončení rozpravy predniesol predseda Správnej rady TASR návrh na uznesenie a dal o ňom hlasovať.

**UZNESENIE č.32/2012:**

Správna rada TASR berie na vedomie predložený materiál - Vyhodnotenie Olympijských novín TASR .

Za:3 Proti:0 Zdržal sa: 0

**Uznesenie bolo prijaté.**

**4.Rôzne**

Členovia správnej rady sa dohodli na termíne ďalšieho zasadnutia 19.9. 2012 (streda) o 15,00 h.

Bratislava 16.8. 2012

Zapísal: V. Masár v. r.

Predseda správnej rady TASR